Zadeva C-215/11

Iwona Szyrocka

proti

SiGer Technologie GmbH

(Predlog za sprejetje predhodne odločbe, ki ga je vložilo Sąd Okręgowy we Wrocławiu)

„Uredba (ES) št. 1896/2006 — Postopek za evropski plačilni nalog — Vloga za nalog, ki ne izpolnjuje formalnih pogojev, ki so določeni v nacionalni zakonodaji — Izčrpnost pogojev, ki jih mora izpolnjevati vloga — Možnost zahtevanja obresti, ki so se natekle do dneva plačila glavnice“

Povzetek – Sodba Sodišča (prvi senat) z dne 13. decembra 2012

(Uredba Evropskega parlamenta in Sveta št. 1896/2006, člena 4 in 7(2)(c))

(Uredba Evropskega parlamenta in Sveta št. 1896/2006, členi 7(2)(c), 3, 5 in 6)

Člen 7 Uredbe št. 1896/2006 o uvedbi postopka za evropski plačilni nalog je treba razlagati tako, da izčrpno ureja pogoje, ki jih mora izpolnjevati vloga za evropski plačilni nalog. Ta člen ne vsebuje nobenega elementa, na podlagi katerega bi bilo mogoče sklepati, da so države članice proste pri določanju dodatnih pogojev z njihovim nacionalnim pravom. Iz odstavkov 2(c), 3, 5 in 6 člena 7 Uredbe št. 1896/2006 je namreč jasno razvidno, da ta določba, kadar državam članicam dovoljuje, da z nacionalnim pravom uredijo nekatere posebne vidike zahtev, ki jih mora izpolnjevati vloga za evropski plačilni nalog, to določa izrecno. Vendar ta člen ne vsebuje nobene druge izrecne ali implicitne določbe, ki bi na splošno dopuščala določitev dodatnih pogojev z nacionalnim pravom držav članic. Poleg tega bi bil cilj Uredbe št. 1896/2006, ki je predvsem poenostaviti in pospešiti sodne postopke v čezmejnih zadevah v zvezi z nespornimi denarnimi zahtevki, ogrožen, če bi države članice smele v nacionalni zakonodaji na splošno predpisati dodatne zahteve, ki bi jih morala izpolnjevati vloga za evropski plačilni nalog. Take zahteve namreč ne bi pripeljale le do tega, da bi bili za tako vlogo naloženi različni pogoji v posameznih državah članicah, ampak tudi do večje zapletenosti, podaljšanja in večjih stroškov postopka za evropski plačilni nalog. (Glej točke 27, 28, 30, 31, 36 in točko 1 izreka.)

Nacionalno sodišče lahko na podlagi člena 25 Uredbe št. 1896/2006 o uvedbi postopka za evropski plačilni nalog in pod pogoji, določenimi v tem členu, samo določi znesek sodne takse po pravilih, ki jih določa nacionalno pravo, če ta pravila niso manj ugodna od tistih, ki urejajo podobne položaje v nacionalnem pravu, in če v praksi ne onemogočajo ali čezmerno otežujejo uresničevanja pravic, ki jih podeljuje pravo Unije. Iz tega izhaja, da lahko nacionalno sodišče načeloma prosto pridobi podatek o vrednosti spornega predmeta po pravilih, določenih z nacionalnim pravom, tako da pozove tožečo stranko, naj dopolni vlogo za evropski plačilni nalog tako, da navede vrednost spornega predmeta v nacionalni valuti, da bi se lahko izračunala sodna taksa, če postopkovne zahteve glede odmere sodne takse ne povzročijo čezmernega podaljšanja postopka za evropski plačilni nalog in zavrženja vloge za tak nalog. (Glej točke 33, 35, 36 in točko 1 izreka.)

Člena 4 in 7(2)(c) Uredbe št. 1896/2006 o uvedbi postopka za evropski plačilni nalog je treba razlagati tako, da ne nasprotujeta temu, da tožeča stranka v vlogi za evropski plačilni nalog zahteva obresti za obdobje od dneva njihove zapadlosti do dneva plačila glavnice. Pogoja določenosti in zapadlosti „denarnih zahtevkov“ v smislu člena 4 Uredbe št. 1896/2006 se namreč ne nanašata na obresti. Člen 7(2)(c) iste uredbe ne zahteva navedbe zneska obresti v vlogi za plačilni nalog, prav tako ne določa dneva, od katerega je te obresti mogoče zahtevati. Poleg tega bi razlaga člena 7(2)(c) Uredbe št. 1896/2006, ki ne dopušča, da se zahtevajo obresti, ki so se natekle do dneva plačila glavnice, lahko podaljšala in zapletla postopek za evropski plačilni nalog in s tem povečala njegove stroške ter zato ne bi ustrezala cilju Uredbe, ki je vzpostavitev poenostavljenega, hitrega in učinkovitega mehanizma izterjave nespornih denarnih zahtevkov, pa tudi zmanjšanje stroškov takega postopka. (Glej točke 40, 41, od 42 do 44, 46 in 53 ter točko 2 izreka.)

Glej besedilo odločbe. (Glej točko 50.)